ky ky el cs ky ky ru ky ky ky ky ky kk ky ky ru ky ky ky ru ky ky ky ky ky ky ky ky ru ru ky ky ky ky ky ky ru ky ky ru ky ky ky ru ky ky ky ru ky ky ru ky ky ky ky tt ru ky ky ru ru ru ru ky ky ky ky ky ky ru ru ru ru ru ky en ru
"De-факто", 18.03.08 - 7-бет: Таластын суусу дары, ташы алтын...•
Кут болсун Нооруз майрамың, Куттуктоо сизге айтамын!
- Таластыктар байыркы Нооруз майрамы менен кайрадан жүз көрүшкөнү, кучак жайып тосуп алышканы олтурушат. Жыл тосуу учурунда артка кылчайып кароо- адат, салт.Ушул талаптан алып караганда өтүп бара жаткан жыл табигый таразасында шаардын тургундары үчүн жагымдуу да , жемиштүү да болду. Мунун таасири ата-бабанын алыс жолуна алып чыгаарында шек жок.Албетте, биз кечирип жаткан күндөр оңой-олтоң эмес. Кыйынчылыктарды тизмелесек өтө узак , бирок түзүлгөн жагдай, тагдырыбыздын түйүнү кыйынчылыкка түз тиктеп, олуттуу мамиле жасап, орошон эмгек кылууга , ынтымак, биримдик менен жашоону талап кылат. Андыктан, бабалар барктаган, ынтымак, ырыс-кешик арнаган Нооруздун шаңы уланып, шаардыктар анын демине кубанып, эң жогорку денгээлде белгилөөгө аттанышты. Учурдан пайдаланып шаардыктардын атынан бардык кыргыз элин Нооруз майрамы менен куттуктап, бардык жакшылыктарды, жаратмандыкты тилейм.
Көкүмбек Таштаналиев, областтык сугат тармактар башкармалыгынын начальниги,
КРнын айыл чарбасына эмгек сиңирген кызматкер:
- Жарык маанай кубанычтын, токчулуктун, жана ынтымактын белгиси болгон Нооруз майрамы мусулман эли үчүн өзгөчөлүү. Мында эч кандай саясат жок. Бул жаздын, үмүттүн, жаратман жакшылыктардын, бакубат бак- таалайлуу турмуштун, деги эле адамзаттын жаңылануусунун майрамы. Нооруз өзү менен кошо жазды ээрчите келип, баба-дыйкан дархан талаасына аттанат. Дыйкандын алаканы кетменин сагынса, тал-терек бүчүрүн сагынып, жерге көк кылтыя чыгып, кырдын кызыл түлкүсүндөй сезим учкундары кылаң этип, делебе козголуп, жаздын илеби, жагымдуу жыты дем берет. Биздин жамаат да ошол баба-дыйкандын жерин суу менен үзгүлтүксүз камсыз кылсак, аны түшүмү менен байытсак деген ниетте иштеп, бул майрамга жарык жүз, жаркын маанайда келишти. Андыктан бардык ирригаторлорду жаңы жылы менен куттуктап кетмекчимин.
Талас областтык электр тармактар ишканасынын директору:
- Ар дайым Нооруз жакшылыктарды алып келет. Ал жадыраган жазды, жакшы үмүт- тилектерди алып келди. Буга биздин ишкананын жамааты да күбө. Антсе да өткөн жыл биздин энергетиктерди катуу сынап көрүп, сууктун күчү 40 градустан ашып, күчүбүздү байкоого алды. Бирок, алдын ала даярдыгыбыз менен сыр алдырбай, электр энергиясын үзгүлтүккө учуратпай, кайрадан казак туугандарга да сатууга жетиштик. Бул биздин элге көргөн камкордугубуздун натыйжасы болду. Демек, баштан кечирген кыйынчылыктарга кысталып олтурбай, кыргыз эли үчүн кызмат кылып, ишибизди улантып, Ноорузду белгилегени олтурабыз. Эмесе, Ноорузда энергетиктерге эң чоң ийгиликтерди, жаңы жылда да жакшылыктарды каалайм.
Талас областтык эпидемиологиялык көзөмөлдөө борборунун
- Учуп келген карлыгачтай жергебизге Нооруз келгени турат. Бул аруулуктун, тазалыктын, жаздын жарашыктуу майрамы. Ошондой эле жакшылыктын майрамы. Жаңырыктын жышааны болгон Ноорузга удаалаш областтагы жашылдандыруу- көрктөндүрүү айлыгынын жүрүшү бардык жерлердин келбетин өзгөртүп кулпунтту. Бул ириде жугуштуу оорулардан алыстатарында шек жок. Ылайым элибиз оорубасын, жаңы жыл жакшылыктын жылы болсун.
Арал айыл өкмөтүнүн башчысы:
- Эгемендүүлүккө ээ болгончо биздин айыл социалдык-экономикалык жактан өнүкпөй, өспөй, кайра кайда болбосун "начар колхоз" деп сындалып келгенибиз чын. Кийинки түзүлгөн жагдай, реформа, менчиктештирүү жакшы шарттарды түздү. Алсак, тышкы жана ички инвестиция менен ондон ашуун соцобъект бүткөрүлүп, айылыбызда миллионерлер пайда болду. Элдин турмушу жакшырып, жыл сайын Ноорузду бирге белгилеп, өткөндөргө кылчая карайбыз. Быйыл да 20-мартта бул майрамды жаңы бүткөрүлгөн спорт комплексте белгилегени турабыз. Анда оюн-шооктор менен бирге обого ыр-күү жаңырып, майрамдык шаң өкүм сүрөт. Куттуктоолор айтылып, кубанычтар, сүйүнүчтөр Ноорузга арналат. Мен бардыгыңыздарды жаңырган жылыңыздар менен куттуктап, чың денсоолук каалайм.
- Байыркы бабаларыбыздан калган Нооруз бул биздин мурасыбыз десем жаңылышпайм. Жаздын жагымдуу Нооруз майрамы кийинчерээк жакшы белгиленип, урпактарыбыз улуулардан калган мурасты улантып келе жатышат. Бул биз үчүн чоң кубаныч. Ошондуктан ушул сүйүнүчтү көтөрө билип, бирибизге бирибиз жөлөк болуп, ынтымак - ырашкерчилик менен өмүр сүрөлү. Ар дайым кечиримдүүлүк менен элибиздин жыргалчылыгы үчүн жышаана издейм.
Бул Нооруздун эң башкы тилеги деп түшүнөм. Эмесе энергетиктер менен бирге бардыгыңыздарга бак-таалай каалайм.
- Таалайга танапташ Талас жергесине быйыл жаз эрте келчүдөй көрүнүп калды. Ушундан улам тегерек-четибизди тазалап, алтүгүл обладминистрация чектеп берген жерди да ирээтке келтирип алдык. Бул биздин Ноорузга болгон даярдыгыбыз десек да болот. Улуу майрамды ата-бабалардын салты менен аздектеп, урматтап тосуубуз абзел. Өтүп бара жаткан жылда 11 фирма областтагы 90 айылдын жүргүнчүлөрүн тейлеп, чарба жүктөрүн ташууга жетишишти. Күн сайын 181 автобус жана микроавтобус жүргүнчүлөрдү тейлөөгө чыгышып, 346 пландаштырылган рейсти аткарышат. Эми Талас - Астана, Таластан Өтмөк аркылуу Бишкекке жаңы маршрут ачсакпы деп жатабыз. Буюрса, жаңырган жылда бул ишке ашат го деп ойлойм. Бардык транспорт кызматкерлерин жаңы жылы, Ноорузу менен чын дилимден куттуктайм.
- Тоо таяна жайгашкан биздин аймакта да жаздын желаргысы согуп, Нооруз шаңы келип калды. Жылдын жаңырышы- өмүрдүн уланышы деп эсептейм. Андыктан, биринчиден, бардыгыңыздарга денсоолук каалайм. Өтүп бара жаткан жылдагы кыш биздин энергетиктердин эсинде калчудай болду. Ошентсе да катуу суукка каршы туруп, электр энергиясын үзгүлтүккө учураткан жокпуз. Бирок, мурдагы жылдарга салыштырмалуу көбүрөөк электр энергиясын алдык. Албетте, кыйынчылыктар да болду. Мына эми ошол кыйынчылыктар Нооруздун жылуу деми, жакшылык тилегине айкалышып унутулуп, майрамды жарык жүз, жаркын маанай менен тоскону олтурабыз.
Манас лицейинин директору, КРнын эмгек сиңирген мугалими:
- Нооруздун келиши менен жер жанданып, тиричилик башталат эмеспи. Кийинки көз каранды-сыздыкка ээ болгондон тарта бул майрам тереңдеп, элибиздин ынтымак- биримдиги, ырыскысы артты. Биздин лицейдин ачылганына да жыйырма жылга жакындап, бир да окуучубуз жогорку окуу жайларын бүтпөй калган жок. Бардык бүтүрүүчүлөрүбүз бирден эмес, кээси үчтөн дипломго ээ болушуп, чет жерлерде ондогон улан-кыздарыбыз окуп жатат.Жаш муундарга терең билим берүү үчүн шартыбызды толук жакшыртып, лицейдин базасында айыл эли үчүн орто мектеп да ачууга жетиштик. Нооруздун шарапаты менен тарыхыбызды, каада -салттарыбызды кайрадан дагы бир жолу эске салып, окуучулардын чыгармачылыктарына тан беребиз. Эмесе жарашыктын, сулуулуктун, аруулуктун, тазалыктын майрамы куттуу болсун!
атындагы орто мектептин директору:
- Ар дайым мен Нооруз майрамында окуучулардын тапкычтыгына, бабалардан калган каада-салттарды терең талдаганына күбө болуп, келечектин урпактарына ыраазы болуп кубанып кетем. Анан мотурайган бөбөктөрдүн, жаш муундардын жаратылышка болгон кызыгуусу өтө күчтүү экенине ынанам. Эже-агайлары менен бирге өзүлөрү олтургузушкан бак-дарактарды, жер-жемиштерди иштетишип, мектептин тегерек-четин да ирээтке келтиришип, Нооруздун шаан-шөкөтүн кылышат. Бул биз үчүн адатка айланып калган. Ушундан улам мектебибиз жыл сайын бардык мелдештерге, олимпиадаларга катышып, байгелүү орундарды ээлейбиз. Кээде көчмө, көрсөтмө жыйындар ушул себептен бизде өтөт. Жаңырган жылда да ушундай жакшылыктар болот деген ишеничтемин.
Талас областындагы жумуш менен камсыз кылуу жана
- Нооруз-элге ырыскы, ынтымак алып келген майрам. Бул жылдын жаңырышы менен жер жарылып, жер эне да уйкудан ойгонуп, элди эмгекке чакырат. Ошентип жаздын бир күнү жылга тете дегендей, жарыша иштөөгө туура келет. Кыргызда "эмгекчил адам эрикпейт" деп коет эмеспизби. Демек, маңдай терди агыза иштесе, жер эне да берекесин аянбай, өзүнүн түшүмүн төгөт. Биздин комитеттин кызматкерлеринин атынан областтагы жана республиканын төрт тарабындагы министерстводогу кесиптештерибизди Нооруз майрамы менен куттуктап, аларга ар дайым ак жол каалайбыз. Бардыгыңыздардын түбөлүгүңөр түз болсун!
областтык медициналык камсыздандыруу фондусунун директору:
-Жылдын жаңырышы мыйзам ченемдүү көрүнүш. Бирок, жыл тогошоор учурда өткөндөргө сереп салып көрүү эртеңкибизге ири жетишкендиктерди алып келээри шексиз. Ырас, бизде мурда өз ара эсептешүү жолу менен медициналык мекемелерге тамак-аш берчүбүз. Азыр бул жоголуп, түз эле республиканын бюджетинен акча келип түшүүдө. Оорулуунун күнүмдүк тамак-ашы быйыл он сомго мурдагыдан көбөйүп, дары-дармек менен камсыздоо 100%га жетти. Бирок, кээ бир медициналык кадрлардын жетишсиздиги кендирди кесип жатат. Ушул себептен өзүбүздөгү мүмкүнчүлүктөрдү пайдаланып, кээ бир дарыгерлерди кайрадан окутуп жатабыз. Мен жаңырган жылда элибизге халатындай пейили ак дарыгерлерибиз кызмат кылышат деп ишенем жана областтагы, республикадагы кесиптештерге колуңарга дарт бербесин демекчимин. Жаңы жылыңыздар менен!
Көкой айыл өкмөтүнүн башчысы:
- Биздин айыл өкмөт райондун борборунда жайгашкандыктан Ноорузду жыл сайын райадминистрация менен бирдикте "Жеңиш" спорт комплексинде өткөрөбүз. Майрам шаңын каз катар тизилген боз үйлөр көрккө бөлөп, ыр- күүлөр обо жиреп, спорттук оюндар өткөрүлөт. Ошондой эле куттуктоолор айтылып, улуттук буюмдардын кол өнөрчүлүк боюнча кароосу уюштурулуп, сүмөлөк тартууланат. Айыл элинин атынан жадыраган жаздын майрамы- Нооруз менен куттуктайм. Ылайым, ушул жылы түшүмүңөр мол болуп, үйүңөрдө жакшылыктар жаңырсын.
Майрамдык куттуктоолорду даярдаган өз кабарчыбыз Табыш НАЗАРКУЛОВ
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!